钦定古今图书集成/明伦汇编/交谊典/第043卷 > 《答杨世子》隋·孙万寿
## 钦定古今图书集成/明伦汇编/交谊典/第043卷 > 《答杨世子》隋·孙万寿

太华五千仞，长河九万里。山川每蕴玉，人物多君子。
丞相朝所宗，太尉国之纪。若人惟杰出，济世承馀祉。
趋庭遵教义，博物兼文史。奇声振宛洛，雅论穷名理。
伊余苦疲病，寂寞罕宾游。不言驱驷马，于焉访一丘。
《缟纻》始云赠。胶漆乃相投。伏枕空长想，骖蹇遂无由。
忽此承来翰，华藻殊辉焕。虽则滥吹嘘，可以蠲忧叹。
怀袖终不灭，掌握方留玩。和风初应律，山莺已复新。
芳菲徒自好，节物不关人。劳歌虽有曲，无以报阳春。